**Izvješće sa 11/152 sjednice Vijeća**

koja je održana u četvrtak, 30. rujna 2021. putem ZOOM aplikacije za virtualni sastanak, s početkom u 9:00 sati.

Vijeće je raspravljalo o:

* zamolbi za oslobođenje od obveze plaćanja takse za organizaciju stručnog usavršavanja, Koordinacija liječnika hrvatske obiteljske medicine (KoHOM)
* zamolba za pokroviteljstvo 124. Kongresa poslodavaca u zdravstvu Hrvatske od 30.09.2021. do 01.10.2021.,
* o nacrtu prijedloga Zakona o ljekarništvu,

Članovi Vijeća su jednoglasno prihvatili Dnevni red sjednice.

* Jelena Rakić Matić, dr. med. spec. podnijela je zamolbu za oslobođenjem obveze plaćanja takse za organizaciju stručnog usavršavanja u organizaciji KoHOM-a i Jelene Rakić Matić pod nazivom *„Sigurnost pacijenta u zdravstvenom sustavu u Hrvatskoj“.*

Vijeće Hrvatske ljekarničke komore o zamolbi je raspravljalo te je istu prihvatilo i oslobodilo podnositeljicu plaćanja takse za organizaciju navedenog stručnog usavršavanja.

Vijeće Hrvatske ljekarničke komore *jednoglasno* je donijelo Odluku kojom se Koordinacija liječnika hrvatske obiteljske medicine (KoHOM) i Jelena Rakić Matić oslobađaju plaćanja troškova za organizaciju stručnog usavršavanja pod nazivom „*Sigurnost pacijenta u zdravstvenom sustavu u Hrvatskoj“.*

* Ana Soldo predstavila je zamolbu Udruge poslodavaca u zdravstvu Hrvatske od 6. rujna 2021. godine za pokroviteljstvo 124. Kongresa poslodavaca u zdravstvu Hrvatske s međunarodnim sudjelovanjem koji se održava 30. rujna i 1. listopada 2021. godine u Opatiji.

Vijeće Hrvatske ljekarničke komore raspravljalo je o dostavljenoj zamolbi te je uz 3 glasa „*suzdržan*“ prihvatilo pokroviteljstvo 124. Kongresa poslodavaca u zdravstvu Hrvatske.

* Vijeće Hrvatske ljekarničke komore raspravljalo je o radnom materijalu nacrta prijedloga Zakona o ljekarništvu i donijelo odluke o spornim odredbama.

U članku 4. Definicija pojmova članovi Vijeća predložili su sljedeće izmjene i dopune:

* da se pojmovi Ljekarnik i Ljekarnik specijalist točnije definiraju u dijelu: *„koji je stekao diplomu o završenom integriranom preddiplomskom i diplomskom sveučilišnom studiju farmaceutskog usmjerenja“;*
* da se iz definicije pojmova Opskrba lijekovima i Opskrba medicinskim proizvodima i ortopedskim pomagalima izbace riječi „*prema potrebi*“;
* da se pojam Ljekarnička intervencija definira kao: „*Ljekarnička intervencija jest stručna intervencija ljekarnika u slučaju nepotpunosti, nejasnoća ili pogrešaka u farmakoterapiji koja bi mogla imati negativne zdravstvene posljedice za pacijenta te nije usklađena s osnovnim ciljem liječenja ili zdravstvenim propisima.“;*
* da se pojam Medicinska dokumentacija izbaci iz navedenog članka
* da se pojam Dostava lijekova u domove pacijenata zamijeni pojmom Kućni posjet ljekarnika koji se definira kao: *Kućni posjet ljekarnika jest izdavanje lijekova pacijentima koji nisu u mogućnosti preuzeti lijekove u ljekarni u njihovim domovima od strane ljekarnika zaposlenog u ljekarni u kojoj su lijekovi preuzeti pod uvjetima i na način propisan ovim Zakonom.*

Vijeće Hrvatske ljekarničke komore jednoglasno je prihvatilo navedene prijedloge.

Vesna Kljenak predložila je da se iz definicije pojma Ljekarnička skrb izbace riječi „*i ljekarnici specijalisti kliničke farmacije“.*

Vijeće Hrvatske ljekarničke komore jednoglasno je prihvatilo navedeni prijedlog.

U članku 6. Nositelji ljekarničke djelatnosti članovi Vijeća odlučivali su između 2 opcije definiranja nositelja ljekarničke djelatnosti:

* + - 1. Nositelj ljekarničke djelatnosti je ljekarnik.
			2. Nositelji ljekarničke djelatnosti su ljekarnik i ljekarnik specijalist.

Vijeće Hrvatske ljekarničke komore s dva glasa za opciju 1 i dva glasa „*suzdržan*“ donijelo je odluku da su Nositelji ljekarničke djelatnosti ljekarnik i ljekarnik specijalist.

U članku 15. Lijekovi i proizvodi za veterinarsku uporabu članovi su predložili da se izbace riječi *„uz savjetovanje vlasnika životinje“.*

Vijeće Hrvatske ljekarničke komore jednoglasno je donijelo odluku da se iz navedenog članka izbace riječi *„uz savjetovanje vlasnika životinje“.*

U članku 16. Izdavanje lijekova, medicinskih proizvoda i ortopedskih pomagala članovi Vijeća raspravljali su o tome treba li u stavku 2. ostaviti ili izbrisati riječi „*pod nadzorom ljekarnika“.*

Vijeće Hrvatske ljekarničke komore jednoglasno je donijelo odluku da se ostave riječi *„pod nadzorom ljekarnika“,* te da stavak 2. glasi: *Osobe ovlaštene za izdavanje lijekova koji se izdaju bez recepta samo u ljekarnama su ljekarnik i farmaceutski tehničar pod nadzorom ljekarnika.*

U članku 18. Izdavanje u dežurstvu Marija Vinković je predložila da se preciznije definira što se izdaje bez posebne naknade, a što uz naknadu u dežurstvu.

Vijeće Hrvatske ljekarničke komore jednoglasno je prihvatilo prijedlog na način da navedeni članak glasi: *Ljekarnik u dežurstvu dužan je izdati bez posebne naknade:*

* *lijek na recept koji ima oznaku hitnosti, i*
* *lijek na temelju drugog medicinskog dokumenta iz članka XX. stavka 1. ovoga Zakona koji ima oznaku hitnosti.*

*Ostale lijekove, medicinske i druge proizvode koje magistar farmacije nije dužan izdati u dežurstvu, može izdati ako stručno procijeni da je potrebno njihovo hitno izdavanje.*

*Plaćanje dodatne naknade za izdavanje lijekova, medicinskih i drugih proizvoda iz stavka 2. ovog članka koji se izdaju u dežurstvu određuje općim aktom Komora.*

U članku 25. članovi Vijeća Komore jednoglasno su odlučili da isti glasi: *Za izradu pojedinih magistralnih i galenskih lijekova, sukladno procjeni rizika, ljekarna može ugovoriti opskrbu tih lijekova s ljekarničkom zdravstvenom ustanovom odnosno galenskim laboratorijem koji ispunjava te uvjete.*

U članku 31. Ljekarnički pripravak Vijeće Hrvatske ljekarničke raspravljal oj e o definiciji Ljekarničkog pripravka i sadržaju članka koji propisuje isti. Vijeće je jednoglasno donijelo odluku da članak 31. glasi: *Ljekarnički pripravci su pripravci koji se izrađuju u laboratoriju ljekarne ili galenskom laboratoriju za posebne potrebe pacijenata i to isključivo za preventivu i potporu liječenju i održavanju zdravlja, njegu tijela i kože te za posebne namjene u zaštiti zdravlja.*

*Ako se ljekarnički pripravci iz stavka 1. ovog članka izrađuju u količini većoj od jednog standardnog pakiranja pripravka potrebno im je provjeriti kvalitetu sukladno važećim zakonskim propisima za tu vrstu proizvoda.*

*Ljekarnički pripravci upisuju se u odgovarajući registar Hrvatske ljekarničke komore.*

U članku 37. Ljekarnički depo članovi Vijeća raspravljali su o propisivanju i uređivanju Turističkih ljekarni odnosno Turističkih ljekarničkih depoa. Vijeće Hrvatske ljekarničke komore s 2 glasa „ZA“ i 19 glasova „PROTIV“ odlučilo je da se Zakonom o ljekarništvu neće omogućiti i regulirati rad turističkim ljekarničkim depoima.

U članku 39. članovi Vijeća Hrvatske ljekarničke komore raspravljali su o tome tko može osnivati ljekarne i ljekarničke depoe te glasovali o 3 opcije:

1. Ljekarne i ljekarničke depoe mogu osnivati samo ljekarnici.

2. Ljekarne i ljekarničke depoe mogu osnivati ljekarnici i županijske ljekarničke ustanove.

3. Ljekarne i ljekarničke depoe mogu osnivati ljekarnici, županijske i privatne ljekarničke ustanove.

Vijeće Hrvatske ljekarničke komore glasovalo je kako slijedi:

Za opciju 1. 12 glasova

Za opciju 2. 4 glasa

Za opciju 3. 2 glasa

S obzirom da nije postignuta apsolutna većina, Vijeće Komore je ponovno glasovalo te s 14 glasova „*za*“ odlučilo da navedeni članak glasi: *Ljekarne i ljekarničke depoe mogu osnivati isključivo ljekarnici - magistri farmacije s odobrenjem za samostalan rad i dvije godine rada u ljekarničkoj djelatnosti nakon dobivanja odobrenja za samostalan rad.*

Vijeće Hrvatske ljekarničke komore jednoglasno je donijelo odluku o brisanju članaka koji su propisivali prijenos ljekarni za života i u slučaju smrti iz nacrta prijedloga ZOLJ.

U članku 41. Sveučilišna ljekarna članovi Vijeća predložili su da se doda stavak 3. koji glasi: *Suglasnost za lokaciju sveučilišne ljekarne daje Vijeće Hrvatske ljekarničke komore.*

Vijeće Hrvatske ljekarničke komore jednoglasno je prihvatilo navedeni prijedlog.

U članku 43. Ljekarnička ustanova Martina Šepetavc predložila je da se doda novi stavak 2. koji glasi: *Ravnatelj ljekarničke zdravstvene ustanove mora biti magistar farmacije.*

Vijeće Hrvatske ljekarničke komore uz 3 glasa „*SUZDRŽAN*“ prihvatilo je navedeni prijedlog.

U članku 46. Voditelj ljekarne Dejan Radanović predložio je da se u stavku 2. uvjet od najmanje 2 godine radnog iskustva u ljekarničkoj djelatnosti smanji na 1 godinu. Ivan Pepić predložio je da se uvjet od najmanje 2 godine radnog iskustva u ljekarničkoj djelatnosti ukine.

Vijeće Hrvatske ljekarničke komore raspravljalo je i glasovalo za 3 opcije:

1. najmanje 2 godine radnog iskustva u ljekarničkoj djelatnosti

2. najmanje 1 godina radnog iskustva u ljekarničkoj djelatnosti

3. brisanje alineje o uvjetu radnog iskustva u ljekarničkoj djelatnosti.

Vijeće Hrvatske ljekarničke komore s većinom glasova za opciju 1. donijelo je odluku da će zadržati uvjet od najmanje 2 godine radnog iskustva u ljekarničkoj djelatnosti.

U članku 72. Radna odjeća Vijeće Hrvatske ljekarničke komore raspravljalo je i odlučivalo između 2 opcije:

1. Radna odjeća iz stavka 1. ovog članka za magistre farmacije je bijele boje, a za farmaceutske tehničare je svijetlo plave boje.

2. Radna odjeća iz stavka 1. ovog članka za magistre farmacije i farmaceutske tehničare mora biti različite boje.

Vijeće Hrvatske ljekarničke komore donijelo je odluku da odredba o boji radne odjeće glasi: *Radna odjeća iz stavka 1. ovog članka za magistre farmacije je bijele boje, a za farmaceutske tehničare je svijetlo plave boje.*

U članku 81. Stručni nadzor, Vijeće Hrvatske ljekarničke komore jednoglasno je dodalo odredbu stavka 4. koja glasi*: Provoditelji stručnog nadzora u provođenju stručnog nadzora iz stavka 1. ovog članka imaju pravo radi identifikacije radnika u ljekarni zatražiti na uvid osobnu iskaznicu ili drugi identifikacijski dokument.*

Prijedlozi izmjena i dopuna u radnom materijalu nacrta prijedloga Zakona o ljekarništvu uvrstit će se u Zakon te će se dostaviti Ministarstvu zdravstva.